Lise von Seelen (S), 2008-12-02:
Vi Socialdemokrater har fremsat forslag om en national strategi for folkebibliotekerne.
Det har vi, fordi vi er meget optagede af at sikre, at vi også i fremtidens samfund har nogle biblioteker, som er det kit, som i virkeligheden binder os sammen, både lokalt ude i kommunerne og som nation.
Bibliotekerne skal være det lokale sted, hvor alle kan få kulturelle oplysninger, hvor de kan få oplysninger om kulturelle tilbud, og bibliotekerne skal være det sted, hvor alle kan hente viden og få svar på spørgsmål, uanset om spørgsmålene knytter sig til deres arbejde, til deres studier eller til det, man går og beskæftiger sig med privat.
Vi vil, at alle skal have let adgang til de kulturelle tilbud gennem kontakt til bibliotekerne, og det er lige meget, om du har en lang videregående uddannelse, om du er vokset op i et hjem med bøger i reolen, eller om du har en kort uddannelse og har haft en opvækst uden bøger i reolen og uden kulturoplevelser.
I vores socialdemokratiske hoveder ønsker vi en fremtid med bibliotekerne som det centrale omdrejningspunkt ude lokalt.
Vi ved igennem troværdige studier, at mange børn og unge fastholdes i en negativ social arv på grund af manglende kulturelle tilbud, og også derfor skal vi sikre, at bibliotekerne er vækstområder, som kan tilføre børn og unge de kulturelle vitaminer, som alle børn og unge og alle mennesker i det hele taget har brug for.
Videnformidling og vidensøgning skal være let tilgængelig for alle, og her er det også lige meget, om du er studerende eller erhvervsdrivende, du skal kunne finde den viden, du skal bruge.
Du skal kunne samle den, og du skal også kunne sprede den.
Hurtigt og enkelt skal det kunne foregå, når den enkelte har brug for det, og det er afgørende vigtigt, at bibliotekerne er i besiddelse af de tidssvarende materialer, der betyder, at enkeltpersoner eller virksomheder hurtigt kan finde svar på de spørgsmål, som de mangler svar på.
Derfor er fremtidens biblioteker ikke en konkurrence mellem bøger og computere.
Vi lever i en tid, hvor ikke alle borgere har opnået færdigheder med de elektroniske medier, og vi ved godt, at der er grupper af borgere, som har vanskeligheder med at læse.
De borgere skal bare kunne vide, at de på bibliotekerne kan få den støtte, de behøver, for at de ikke bliver hægtet af.
Vi skal forebygge, at der bliver tale om a- og b-hold, og derfor skal vi sikre, at man kan finde vejledning på bibliotekernes adresse ude i kommunerne.
Samtidig er det vigtigt, at alle borgere kan drage nytte af bibliotekstilbuddene, uanset geografien i den enkelte kommune.
Vi ved godt, der er rigtig stor forskel på, om man skal planlægge biblioteksdrift i Københavnsområdet eller i Vest- og Sønderjylland, men vi har stor tillid til, at kommunerne kan finde ud af det.
Alle kommuner skal således efter vores mening tilrettelægge en lokal biblioteksstrategi, der sikrer, at borgerne har let adgang til bibliotekernes tilbud.
Der skal ikke være brugerbetaling, og de borgere, som har vanskeligheder med elektronikken eller med læsningen, skal ikke afvises.
For at vi kan gennemføre det, skal vi som fællesskab påtage os opgaven.
Vi skal med andre ord ikke lave en drift af vores biblioteker om til forretningsdrift, og vi skal ikke lave vores borgere på bibliotekerne om til kunder på biblioteket.
Der har i debatten været ideer fremme om, at bibliotekerne helt eller delvis eller i partnerskaber skulle drives som en privat virksomhed.
En privat virksomhed har nu altså det formål at opnå et økonomisk overskud, det ligger i sagens natur.
Derfor er biblioteker ikke velegnede til at blive drevet som en privat virksomhed.
De borgere, der kan klare sig selv, vil i sagens natur være de mest attraktive kunder i den private forretning.
Sådan ser vi det ikke for os.
Vi ønsker at sikre den brede og lige adgang til tilbuddene på bibliotekerne, og det ser vi ikke kan gennemføres i en forretningsmæssig ramme.
Det er mig en stor glæde her i dag at kunne konstatere, at der faktisk næsten er enighed om det.
Det synes jeg er en stor glæde.
Vores forventning er naturligvis, at de biblioteker, vi har, bliver drevet effektivt og professionelt, men når vi ønsker at udvikle og sikre både det kulturelle og det formidlings- og vidensmæssige, taler vi altså om kommunale biblioteker uden krav om at skulle skaffe økonomisk overskud.
Generelle kulturelle og vidensmæssige overskud vil vi gerne se masser af, men det er noget helt andet.
Vi ser med stor bekymring på den meget stramme økonomiske ramme, kommunerne har.
De kommunale besparelser, vi ser på biblioteksområdet på budgettet for 2009, bekymrer os dybt, og vi vil i den nærmeste fremtid i samråd med ministeren drøfte konsekvenserne af de kommunale besparelser på biblioteksområdet.
Med vores forslag om en national strategi for folkebibliotekerne ser vi for os, at vi kan være med til at skabe bedre vilkår for kommunal biblioteksdrift, der støtter alle borgere, og det ser vi som en stor gevinst for den enkelte, men vi ser det sandelig også som en stor gevinst for os som samfund i vores udvikling, både omkring det lokale demokrati og i forbindelse med udviklingen af os som et folk.
Jeg skal beklage, at der har sneget sig den fejl ind, som De Radikale påpegede, i forslaget, netop om starttidspunktet.
Det er selvfølgelig en fejl, og den må vi have rettet, for det lader sig jo ikke gøre.
Så vil jeg godt sige, at jeg glæder mig utrolig meget over de mange positive meldinger, der har været til forslaget.
Jeg håber, vi kan få en drøftelse i udvalget om, hvordan vi kan bruge det her forslag offensivt, således at vi hen på foråret kan støtte de tanker, som ligger i det.
For mig vil det jo være naturligt, når vi har et forslag som det her, som så mange udtrykker sig positivt om.
Jeg har faktisk alene hørt Liberal Alliance udtrykke decideret modstand mod forslaget.
Så det er mit håb, at vi kunne samles om at lave noget, som kunne være en dynamo for det, vi skal lave i foråret, og det tror jeg ville være til gavn for os alle sammen, for det burde vi kunne mestre, når så mange er enige om hovedpointerne i forslaget.
Hvis vi kunne det, er jeg sikker på, at de, der ville få rigtig stor gavn af det, ville være bibliotekerne og de borgere, som er så glade for at bruge dem.